Document ID: 32015D0535

KOMISJONI OTSUS (EL) 2015/535,
27. märts 2015,
millega lubatakse Taani Kuningriigil ratifitseerida laste ja teiste pereliikmete elatise rahvusvahelise sissenõudmise 23. novembri 2007. aasta konventsioon
(teatavaks tehtud numbri C(2015) 1994 all)
(Ainult taanikeelne tekst on autentne)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 27. aprilli 2006. aasta otsust 2006/325/EÜ Euroopa Ühenduse ja Taani Kuningriigi vahelise kohtualluvust ning kohtuotsuste tunnustamist ja täitmist tsiviil- ja kaubandusasjades käsitleva lepingu sõlmimise kohta, (1) eriti selle artiklit 1a,
võttes arvesse Taani Kuningriigi (edaspidi „Taani”) taotlust, mille ta esitas 5. augusti 2013. aasta kirjas,
ning arvestades järgmist:
(1)
Euroopa Ühenduse ja Taani Kuningriigi vahelise kohtualluvust ning kohtuotsuste tunnustamist ja täitmist tsiviil- ja kaubandusasjades käsitleva lepingu (2) (edaspidi „Euroopa Liidu ja Taani vaheline leping”) artikli 5 lõike 2 kohaselt hoidub Taani selliste rahvusvaheliste lepingutega ühinemisest, mis võivad mõjutada või muuta nõukogu määruse (EÜ) nr 44/2001 (3) reguleerimisala, välja arvatud juhul, kui see toimub Euroopa Liidu nõusolekul ning Euroopa Liidu ja Taani vahelise lepingu ja kõnealuse rahvusvahelise lepingu omavaheline suhestumine on asjakohaselt korraldatud.
(2)
Euroopa Liidu ja Taani vahelise lepingu artikli 3 lõike 2 kohaselt teavitas Taani 14. jaanuari 2009. aasta kirjas komisjoni oma otsusest rakendada nõukogu määrust (EÜ) nr 4/2009 (4) niivõrd, kuivõrd sellega muudetakse määrust (EÜ) nr 44/2001 (5). Euroopa Liidu ja Taani vahelise lepingu artikli 3 lõike 6 alusel loodi Taani teatega Taani ja Euroopa Liidu vahel rahvusvahelise õiguse kohased vastastikused kohustused. Seega kujutab määrus (EÜ) nr 4/2009 endast Euroopa Liidu ja Taani vahelise lepingu muudatust niivõrd, kuivõrd sellega muudetakse määrust (EÜ) nr 44/2001, ja seda käsitatakse selle lisana.
(3)
5. augustil 2013 küsis Taani Euroopa Liidu nõusolekut laste ja teiste pereliikmete elatise rahvusvahelise sissenõudmise 23. novembri 2007. aasta konventsiooni (edaspidi „elatist käsitlev konventsioon”) ratifitseerimiseks.
(4)
Elatist käsitleva konventsiooniga reguleeritud küsimuste suhtes kohaldatakse ka määrust (EÜ) nr 4/2009, mistõttu mõjutab elatist käsitlev konventsioon nimetatud määrust. Seepärast on vaja elatist käsitleva konventsiooni ratifitseerimiseks Euroopa Liidu nõusolekut niivõrd, kuivõrd elatist käsitlev konventsioon mõjutab määrust (EÜ) nr 4/2009, millega muudeti määrust (EÜ) nr 44/2001.
(5)
Euroopa Liidu ja Taani vahelise lepingu artikli 5 lõike 2 kohaldamiseks hindab komisjon kooskõlas otsuse 2006/325/EÜ (mida on muudetud nõukogu otsusega 2009/942/EÜ) (6) artikliga 1a enne Euroopa Liidu nõusolekut väljendava otsuse tegemist, ega Taani kavandatav rahvusvaheline leping piira Euroopa Liidu ja Taani vahelist lepingut või takista selle sätete kohase süsteemi nõuetekohast toimimist.
(6)
Euroopa Liit kirjutas elatist käsitlevale konventsioonile alla nõukogu otsuse 2011/220/EL (7) alusel. Euroopa Liit sõlmis elatist käsitleva konventsiooni nõukogu otsuse 2011/432/EL (8) alusel. Heakskiitmiskiri anti hoiule 9. aprillil 2014 pärast otsuse 2011/432/EL (9) lisade muutmist.
(7)
Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osalenud Taani nimetatud otsuste vastuvõtmisel ning need ei ole tema suhtes siduvad ega kohaldatavad. Elatist käsitlev konventsioon on siduv Taani kui eraldiseisva konventsiooniosalise suhtes.
(8)
Arvestades eespool nimetatut ja seda, et konventsioon jõustus kõikides liidu liikmesriikides, v.a Taanis, 1. augustil 2014, leiab komisjon, et elatist käsitleva konventsiooni ratifitseerimine ei piiraks Euroopa Liidu ja Taani vahelist lepingut ega takistaks selle sätete kohase süsteemi nõuetekohast toimimist. Lisaks ei mõjuta elatist käsitleva konventsiooni ratifitseerimine Taani poolt tingimusi, mille alusel Euroopa Liit ise konventsiooniga ühines.
(9)
Seepärast peaks Euroopa Liit lubama Taanil ratifitseerida elatist käsitleva konventsiooni,
ON VASTU VÕTNUD KÄESOLEVA OTSUSE:
Artikkel 1
Euroopa Liidu nimel lubab komisjon Taanil ratifitseerida laste ja teiste pereliikmete elatise rahvusvahelise sissenõudmise 23. novembri 2007. aasta konventsiooni.
Artikkel 2
Käesolev otsus on adresseeritud Taani Kuningriigile.
Brüssel, 27. märts 2015

Labels: 0
11
5